কুণালের অবস্থা ‘সংকটজনক’, আদালতে বললেন জেল সুপার
২৯ দিনের অনশনের জেরে সারদা-কাণ্ডে ধৃত সাংসদ কুণাল ঘোষের শারীরিক অবস্থা ‘সংকটজনক’ বলে আদালতকে জানালেন প্রেসিডেন্সি জেলের সুপার দেবাশিস চক্রবর্তী। কুণালের পরিবারের আবেদনের ভিত্তিতে স্বাস্থ্য সংক্রান্ত রিপোর্ট-সহ সুপারকে তলব করেছিলেন বিচারক।
সেই প্রেক্ষিতেই শনিবার সুপার জানান, মাঝমধ্যেই এস এস কে এমের চিকিৎসকদের স্বাস্থ্যপরীক্ষা করতে বাধা দিচ্ছেন কুণাল। বিচারাধীন বন্দি হওয়ায় চিকিৎসকেরাও জোর করতে পারছেন না। চিকিৎসক দলের সুপারিশ মেনে বন্দির চিকিৎসায় সবরকম পদক্ষেপ করার নির্দেশ দিয়েছেন বিচারক।
প্রয়োজনে জেল হাসপাতালের বাইরে কোথাও ভর্তি করানোর কথাও বলা হয়েছে। সুপার অবশ্য জানিয়েছেন, তার প্রয়োজন নেই। এদিন কুণালের সঙ্গে দেখা করতে জেলে গিয়েছিলেন ক্যানসারে আক্রান্ত তাঁর মা মণিকাদেবী এবং স্ত্রী শর্মিতা।
মাদ্রাসা অনশন প্রত্যাহারের সম্ভাবনা
অনশন প্রত্যাহারের কথা বিবেচনা করছেন মাদ্রাসা শিক্ষাকেন্দ্রের (এমএসকে) শিক্ষক ও শিক্ষাকর্মীরা। আগামিকাল, সোমবার মন্ত্রী ফিরহাদ হাকিমের সঙ্গে আন্দোলনকারীদের একটি যৌথ সাংবাদিক বৈঠক হওয়ার কথা। ওই বৈঠকে সমাধান সূত্র মিলতে পারে বলে খবর।
মাদ্রাসা শিক্ষক ও শিক্ষাকর্মীরা দাবি আদায়ে অনশন শুরু করায় সরকারের সঙ্গে আন্দোলনকারীদের সম্পর্ক ‘কঠিন’ হয়ে গিয়েছিল। পরে সরকার কিছুটা নমনীয় হওয়ায় কর্মসূচি প্রত্যাহারের বিষয়টি বিবেচনা করা হচ্ছে বলে জানা গিয়েছে।
তৃণমূলকর্মীর অস্বাভাবিক মৃত্যু
তৃণমূল কাউন্সিলর পরেশ পালের ‘ঘনিষ্ঠ’ এক দলীয় কর্মীর মৃত্যুর ঘটনায় শনিবার খুনের মামলা রুজু করল ফুলবাগান থানার পুলিশ। মৃত বিষ্ণুপদ সরকার রেলে কাজ করতেন। অষ্টমীর দিন গুরুতর জখম অবস্থায় বিষ্ণুপদকে সিআইটি রোড থেকে উদ্ধার করা হয়।
শুক্রবার বি আর সিংহ হাসপাতালে মৃত্যু হয় তাঁর। ঘটনার দিন বিষ্ণুপদের সঙ্গে ছিলেন এমন একজন ব্যক্তিকে জিজ্ঞাসাবাদ করেছে পুলিশ। পুলিশের দাবি, ওই ব্যক্তির বয়ানে অসঙ্গতি রয়েছে।
আইআইটি প্রবেশিকায় বদল
বদল আসতে চলেছে আইআইটি’র প্রবেশিকা পরীক্ষায়। প্রাথমিক বাছাইয়ের জন্য একটি ‘অ্যাপ্টিটিউড’ পরীক্ষা নেওয়ার কথা ভাবা হচ্ছে। পরীক্ষার্থীদের বিজ্ঞান বিষয়ে বোধ যাচাই করাই এর উদ্দেশ্য। বছরে কমপক্ষে দু’বার অনলাইনে এই পরীক্ষাটি হওয়ার কথা।
এর মাধ্যমে বেছে নেওয়া প্রায় চার লক্ষ পরীক্ষার্থী মূল জয়েন্ট এন্ট্রান্স পরীক্ষায় (অ্যাডভান্সড) বসতে পারবেন। ২০১৭ সাল থেকে নতুন ব্যবস্থা চালু হওয়ার কথা।